kardosdrur/scandi-wiki huggingface dataset:
Austin Grandjean

Austin Grandjean (24. august 1930 i København – 21. juli 2006) var en dansk grafiker. Han designede over 10.000 bogomslag og udformede det grafiske koncept for adskillige danske aviser.

Karriere 
Han blev født i København, og var søn af forfatteren Louis E. Grandjean og Ellen Margrethe Grandjean (født Balle). Han fik studentereksamen fra Sorø Akademi i 1947, gik i lære som håndsætter og fik svendebrev fra Langkjærs Bogtrykkeri i København i 1953. Efter en kort periode som kreativ medarbejder ved Lockeys Reklamebureau i Ålborg blev han i 1954 ansat som grafisk formgiver ved forlaget Gyldendal. I 1959 blev han afdelingsleder og chefgrafiker ved forlaget og 1997-1999 var han grafisk konsulent sammesteds.

På Gyldendal gav han grafisk udformning til en stor del af forlagets udgivelser bl.a. Den Store Danske Encyklopædi.

I hele perioden har han samtidig fungeret som freelance grafisk designer på en lang række blade, tidsskrifter og bogudgivelser og endda frimærker, desuden har han undervist på bl.a. Danmarks Biblioteksskole, Den Grafiske Højskole og Danmarks Journalisthøjskole.

Grandjean var medlem af Den Grafiske Højskoles uddannelsesråd 1989-94, Dansk Kunstnerråds arbejdsudvalg 1974-1976 og var i bestyrelsen for Forening for Boghåndværks københavnske afdeling 1964 hvor han også fungerede som formand i perioden 1972-1976 og var i hovedbestyrelsen i 1969-1986. Han desuden medlem af Association Typographique Internationale 1967-1996 og Type Directors Club i New York.

Han var medstifter af Sammenslutningen af Industrielle Grafikere i 1960, og Industrielle Designere Danmark i 1967. Han modtog Knud V. Engelhardts mindelegat 1959.

Den 28. maj 1955 blev han gift med Bodil Grandjean.

Note 
 Fødselsåret er fejlagtigt angivet som 1944 i Kunstindeks Danmark & Weilbachs kunstnerleksikon

Henvisninger

Kilder 
 Henrik Sejerkilde (red.), Den visuelle legekammerat – En bog om grafikeren Austin Grandjean, Poul Kristensens Forlag, 2002. .
 Aage Damm (red.), Noget om medier – og mere om et enkelt. En hilsen til Austin Grandjean, Poul Kristensens Forlag, 1980. .

Eksterne henvisninger 
 Omtale i anledning af hans død på dr.dk
 Kraks Blå Bog 1974

Grafikere fra Danmark
Personer fra København
Austin
Danskere i 1900-tallet
Johnny Appleseed

Johnny Appleseed (født 26. september 1774, død 18. marts 1845) var en amerikansk pioner-gartner og missionær. Han hed oprindeligt John Chapman. Han introducerede æblet til delstaterne Ohio, Indiana og Illinois, og blev kendt på sin venlige opførsel og gode taleevner. Han er blevet portrætteret i en række kunstneriske værker.

Eksterne henvisninger 

Missionærer fra USA
Amerikanere i 1700-tallet
Amerikanere i 1800-tallet
Vrejlev-Hæstrup Skole

Vrejlev-Hæstrup skole ligger i Poulstrup i Region Nordjylland og blev bygget i 1968 og 2000 blev en ny og velfungerende indskolingsafdeling på ca. 600 m² bygget til.
I 2003 blev skolens fysiklokale renoveret, og desuden udbygget med et nyt mediatek m.m. på ca. 400 m². 
Ved udbygningen i 2000 blev der lavet en del ombygninger/renoveringer i den vestlige del 
af "den gamle skole", og det samme skete i den østlige del ved udbygningen i 2003.

Folkeskoler i Hjørring Kommune
Anden Internationale

Anden Internationale var en organisation, der eksisterede fra 1889 til 1916 bestående af socialist- og arbejderpartier fra hele verden – dog hovedsageligt fra Europa. Anden Internationale blev oprettet i 1889 som efterfølger til Første Internationale, der var blevet opløst i 1876, hovedsageligt på grund af meget divergerende opfattelser af socialismen og dens udførelse i praksis, samt uenighed om hvor meget organisationen skulle styre de enkelte landes socialistpartier. Anden Internationale indeholdt ikke grupper af mere anarkistisk og syndikalistisk karakter.

Blandt Anden Internationales mest opsigtsvækkende initiativer var indførelsen af en fælles arbejderdag (1. maj) i 1889, samt bekendtgørelsen af den 8. marts som kvindernes internationale kampdag i 1910.

I forbindelse med første verdenskrig splittede de forskellige socialistiske partiers nationale tilhørsforhold organisationen. De socialistiske partier ville hellere støtte deres egne lande frem for en international kamp for socialismen, og i 1917 ophørte Anden Internationale med at eksistere, selvom organisationens egentlige død skete allerede ved krigsudbruddet 1914. Organisationen havde en række under-forbund, der i varierende grad blev  videreført efter 1. verdenskrig i forskellige organisationer, herunder Socialist International Women, der var ledet af  bl.a. den tyske kommunist Clara Zetkin og Socialistisk arbejderinternationale, også kaldet to-en-halv Internationale, der bestod indtil 1940. Efter opløsningen af Anden Internationale efter første verdenskrig fortsatte mange arbejdet i  Komintern, også kaldet Tredje Internationale.

Efter 2. verdenskrig blev i 1951 oprettet organisationen Socialistisk Internationale, der på mange måder kan karakteriseres som Anden Internationales direkte efterfølger.

Kendte medlemmer af den Anden Internationale 

Tyskland:
 August Bebel
 Hugo Haase
 Karl Kautsky
 Karl Liebknecht
 Wilhelm Liebknecht
 Rosa Luxemburg
 Clara Zetkin

Frankrig:
 Jean Allemane
 Jules Guesde
 Jean Jaurès
 Gustave Hervé
 Édouard Vaillant

Rusland:
 Vladimir Lenin
 Georgi Plekhanov
 Pavel Axelrod

Letland:
 Rainis

Østrig:
 Victor Adler
 Karl Renner

Holland:
 Anton Pannekoek
 Pieter Jelles Troelstra

Belgien:
 Camille Huysmans
 Emile Vandervelde

Schweiz:
 Robert Grimm

Se også 
 Første Internationale
 Tredje Internationale (Komintern)
 Socialistisk Internationale

Socialistiske partier
Internationale organisationer
Etableret i 1889
Ophørt i 1916
Ringenes Herre: Kampen om Midgård II

The Lord of the Rings: The Battle for Middle-earth II (oversat: Ringenes Herre: Kampen om Midgård II) er et computerspil baseret på filmene Ringenes Herre. Spillet er udviklet af firmaet Electronic Arts med hovedsæde i Californien, USA og udkom i 2006. Spillet er ikke egnet til børn under 12 år.

Ringenes Herre: Kampen om Midgård II indeholder flere forskellige strategispil som alle foregår i fantasi-landet Midgård og kan spilles alene mod computeren eller af op til 6 personer på både LAN og internet. Der er kampagne-spil, hvor man gennemspiller temaet fra Ringene Herre, der er "skirmish"-spil hvor man vælger ét særligt område at udkæmpe et slag i og der er bræt-spillet ("War of The Rings") hvor man kan vælge mellem mange typer af spil. I alle spillene er man enten på de godes eller de ondes side, men i kan i nogle spil-typer vælge mellem flere forskellige racer og fraktioner indenfor de to kategorier, herunder Elver, Mennesker og Dværge på de godes side og Mordor, Isengard, Mennesker og Goblins på de ondes. I alle spillene skal man nedkæmpe modparten ved at ødelægge deres fæstning og ultimativt indtage fjendens hovedsæde.

Spiltyper 
 War of the Ring, hvor man skal erobre alle landene for at vinde på det store kort over Midgård
 Skirmish, hvor man vælger en modstander og dræber dem
 Campaign, hvor der er en historie, man skal følge, og hvor der er forskellige opgaver

Der findes også spil-udvidelsen The Lord of the Rings: The Battle for Middle-earth II: The Rise of the Witch King.

Se også 
 The Lord of the Rings: The Battle for Middle-earth

Eksterne henvisninger 
 

Computerspil fra 2006
Strategispil
Windows-spil
Xbox 360-spil
Kampen om Midgård II
Alex Valencia

Alex Marcel Lund Valencia (født 22. september 1979) er en norsk tidligere fodbolspiller. Han spillede gennem karrieren blandt andet for Fredrikstad FK, Brann, IK Start, AGF og Odd Grenland.

Han slog for alvor igennem for Brann i 2001. Han blev samme sommer den første bergenser siden Per-Ove Ludvigsen i 1990, som spillede for det norske landshold. Sæsonen efter var han mere variabel i Brann-trøjen og måtte starte enkelte kampe på bænken.

Etter at Mons Ivar Mjelde blev Brann-træner i 2003, fik Valencia stadig mindre tillid og det meste af forårssæsonen spillede han stort set på Branns reservehold. Derfor valgte han at gå til Start før 2004-sæsonen, som da spillede i 1. division, hvortil han blev solgt for 250.000,- NKR. Valencia led i dele af sæsonen med skader, men bidrog alligevel til at Start rykkede op.

I Starts sølvsæson i 2005 var Valencia's spil på højrekanten, og hans dødbolde en af de vigtigste årsager til klubbens succes. Han blev blandt andet kåret til årets spiller i eliteserien af VG. Han blev også udtaget til landsholdet igen. Han har (pr. januar 2006) spillet 5 A-landskampe for Norge. Han har i tillæg spillet otte kampe for det norske landshold i futsal.

Valencia er født i Bergen. Hans mor er fra Colombia.

Eksterne henvisninger 

Fodboldspillere fra Norge
Fodboldspillere fra IK Start
Fodboldspillere fra Odds BK
Fodboldspillere fra AGF
Fodboldspillere fra Fredrikstad FK
Fodboldspillere fra SK Brann
Thomas Reiter

Thomas Arthur Reiter (født 23. maj 1958 i Frankfurt) er en af 12 astronauter hos Det europæiske rumfartsagentur og oberst i det tyske luftvåben. Thomas Reiter er en af de 50 astronauter, der har været længst tid i rummet. Han bor i Rastede tæt på Oldenburg i Niedersachsen.

I 1982 færdiggjorde Reiter sin uddannelse i astronautik fra Universitetet for det tyske forsvar i München. Han modtog sin træning som pilot in Tyskland og Texas.

Han arbejdede som besætningsmedlem på Euromir 95/Sojuz TM-22-missionen til rumstationen Mir. I løbet af de 179 dage om bord på Mir udførte han to rumvandringer og blev dermed den første tysker til at gøre dette.

Mellem 1996 og 1997 gennemgik Reiter yderligere træning og modtog et begrænset Sojuz-certifikat, der gav ham beføjelse til at kunne styre en Sojuzkapsel retur til jorden.

Reiter var en del af ekspedition 13 til den internationale rumstation. Han blev opsendt med rumfærgen Discovery på mission STS-121 d. 4 juli 2006 efter opsendelsen var blevet forsinket tre dage pga. dårligt vejr.  

Reiters mission om bord på ISS kaldtes Astrolab af ESA. 

Reiter vendte tilbage til jorden om bord  på Discovery sammen med STS-116-missionen. Han har i alt været i rummet i lige over 350 dage – mest af en ikke amerikaner eller russer.

Eksterne henvisninger 

 Biografi fra ESA
 ESA astronaut skal udføre den første europæiske langtidsmission til den internationale rumstation
 Spacefacts biografi af Thomas Reiter
 NASA STS-121 Mission 
 Officiel NASA biografi
 Thomas Reiter video fra ISS

Noter 

Astronauter fra Tyskland
Personer fra Frankfurt am Main
Kim Madsen

Kim Madsen (født 13. februar 1978) er en dansk tidligere fodboldspiller.

Klubkarriere 
Kim Madsen fik sin fodboldopdragelse i KB og debuterede for F.C. København som 18-årig i 1996 og blev dansk mester med klubben i 2000/2001. Han nåede at spille 93 kampe for klubben, inden han i 2002 underskrev en treårig kontrakt med VFL Wolfsburg, der gav 6.000.000 kr for ham.

I 2004 skiftede Kim Madsen til Hansa Rostock, og i 2007 skiftede han til nyoprykkerne AGF på en fri transfer. Han var den første forstærkning, AGF sikrede sig efter oprykningen til SAS Ligaen i 2006/2007.

Han har siden spillet i FC Lejre, der gør sig i Sjællandsserien.

Landsholdskarriere 
Han har spillet tre kampe for  og seks kampe for .

Referencer

Eksterne henvisninger 
 

Fodboldspillere fra Danmark
Fodboldspillere fra FC København
Fodboldspillere fra Køge Boldklub
Fodboldspillere fra VfL Wolfsburg
Fodboldspillere fra FC Hansa Rostock
Fodboldspillere fra AGF
Fodboldspillere fra FC Lejre
Torben Bjerre-Madsen

Torben Bjerre-Madsen (født 1957) er en dansk erhvervsleder. Han er bestyrelsesformand i Århus Elite og aktivt bestyrelsesmedlem i en række virksomheder i ind- og udlandet herunder bl.a. Xergi A/S, Superfos Industries A/S, VKR Holding A/S og Hansen Transmissions B.V. Han har tidligere været administrerende direktør i NEG Micon, hvor han var en af de medvirkende kræfter i fusionen mellem Vestas og NEG Micon. Han har været viceadm. direktør i Vestas og var i 2006 konstitueret adm. direktør for Superfos.

Han bor i Skåde i Højbjerg med en kone og 3 børn. Inden familien flyttede til Århus boede de i København, men da Torben Bjerre-Madsen fik job i Århus, flyttede familien.

Danskere i 1900-tallet
Danskere i 2000-tallet
Fodboldledere fra Danmark
Erhvervsfolk fra Danmark
Smithkort

Et Smithkort er et hjælpemiddel til grafisk fremstilling af RF forhold i et elektrisk kredsløb. Det anvendes ofte til løsning af impedans-tilpasnings problemer i transmissionslinjer.

Radioteknik
Elektricitet
Teknisk tegning
Infografik
Regneredskaber
Peter Bruun

Peter Bruun (1968-) Dansk komponist, født i 28. marts 1968 i Aarhus. I gymnasietiden spillede og komponerede han rockmusik. Han studerede 1989-1991 teori og komposition privat hos Niels Marthinsen og læste i samme periode filosofi på Aarhus Universitet. 1991 blev han optaget på Det Jyske Musikkonservatorium, med fagene komposition og musikteori, og han tog eksamen som musikpædagog og komponist i 1997. Peter Bruun er som komponist elev af blandt andre Niels Marthinsen, Karl Aage Rasmussen og Per Nørgård. Han er aktiv i organisatorisk og musikpolitisk arbejde, og han virker som lærer i musikteoretiske fag ved musikkonservatoriet i Aarhus. I 1996 modtog han Statens Kunstfonds tre-årige arbejdslegat. Fra 2005 medarbejder ved DMT (Dansk Musiktidsskrift). Peter Bruun er medlem af FIGURA Ensemble.

Peter Bruun modtog i 2008 Nordisk Råds Musikpris for operaen Miki Alone.

Musik 
 All Things are His Mirror
 Quest
 Rose Elf
 Twelve to Remember, Twelve to Come (basun og ensemble 2001)
 Omveje
 Orkesterværk
 Snapshot
 Heaven and Earth
 Miki Alone
 The Sunflower
 All things are His mirror
 3 små stykker
 Scenes for orkester (1990)
 Stillevejsbump
 Med mørk himmel over og mørk himmel under
 Giv mig Gud en salmetunge
 Hyrdinden
 Kæmpende mænd
 Månevand skinner
 Recall an ocean
 Lykkehjul
 Pour l'autre clarté
 Green Walk
 4 stykker i 3 stadier
 I dagens hus at blive
 Fader Vor
 Gensidig længselstid
 Replica
 Together
 Omveje
 Exodus

Kilder m.m. 
 Omtale på musikforlagets hjemmeside 
 Billede 

Komponister fra Danmark
Klassiske komponister fra det 20. århundrede
Danskere i 1900-tallet
Danskere i 2000-tallet
Personer fra Aarhus
Klassiske komponister fra det 21. århundrede
Kartograf

En kartograf er en person, der tegner landkort, søkort m.m.

Kendte kartografer 
 Anaximander, græsk Anatolien (610 fvt. – 546 fvt.) – første kendte forsøg på at lave et kort over den kendte verden
 Hipparchos, Grækenland, (190 fvt.–120 fvt.) – astronom, kartograf, geograf
 Leonardo da Vinci, Italien (1452-1519)
 Piri Reis Tyrkiet (1465-1554/1555)
 Abraham Ortelius, Flandern (1527-1598) – generelt anerkendt som den første skaber af et moderne atlas
 James Cook (1728-1779) – navigatør og kartograf (søkort)
 Bernard J.S. Cahill (1867–1944) – opfinder af det oktahedrale "Sommerfugle kort" af verden

Kendte danske kartografer 
 Claudius Clavus (1388-?)
 Jens Sørensen (1646-1723)
Carsten Niebuhr (1733-1815)

Se også 
 Kartografi

Kartografi
Moralsk Oprustning

Moralsk Oprustning (før 2. verdenskrig kendt som Oxfordgruppebevægelsen) var navnet på den danske afdeling af den internationale religiøse bevægelse Moral Re-Armament stiftet af amerikaneren Frank Buchman (1878-1961). Gruppen troede på guddommelig vejledning: alle burde vente på Guds råd i alle livets forhold og følge dem.

Navn
Buchmans menighed hed først First Century Christian Fellowship, siden The Oxford Group (på dansk: Oxfordgruppebevægelsen) før den i 1938 kom til at hedde Moral Re-Armament. I 2002 skiftede bevægelsen navn til Initiatives of Change, som er det navn bevægelsen stadig kendes under.

Oxfordgruppebevægelsen
Oxfordgruppebevægelsen () tog navnet, fordi en togportør ved en fejl satte et skilt på deres sovevogn under en rejse for nogle af medlemmerne. Skiltet angav at de var fra Oxford. Oxfordgruppebevægelsen har ikke noget at gøre med Oxfordbevægelsen (The Oxford Movement).

Moralsk Oprustning
Før 2. verdenskrig skiftede Oxfordgruppebevægelsen navn til Moralsk Oprustning og mente, at guddommelig vejledning ville forhindre krigen. Moralsk Oprustning skiftede senere igen navn til Initiatives of Change.

Up with People
I 1965 blev Up with People grundlagt af medlemmer af, og med støtte fra, Moralsk Oprustning.

Indflydelse
Den konservative politiker og udenrigsminister, Ole Bjørn Kraft, var tilhænger af Moralsk Oprustning.

Den engelske avisredaktør Arthur J. Russell gik med i Oxfordbevægelsen efter at have været til et af deres møder i 1931. Han skrev For Sinners Only i 1932, som inspirerede forfatterne af God Calling. 

Grundlæggerne af Anonyme Alkoholikere, Bill W. og dr. Bob Smith, var også inspirerede af Oxfordbevægelsens principper.

Bevægelsen bliver nævnt i tv-serien Matador, hvor mange af byens konservative damer følger dens råd. Den bliver også nævnt i Tv-serien Krøniken, hvor direktøren for radiofabrikken Bella deltager i gruppens møder.

Referencer 

Religiøse organisationer
Fine Things

Fine Things er en roman af Danielle Steel fra 1987, og i 1990 udkom filmen af samme navn.

Handling 

Bog handler om ungkarlen Bernie, der møder han Elizabeth og hendes datter Jane. De to forelsker sig i hinanden og gifter sig. Elizabeth bliver snart gravid og parret får en søn. Efter sønnens fødsel bliver der taget nogle prøver af Liz, der viser at hun er alvorligt syg.

Danielle Steel-romaner
Litteratur i 1987
Romaner fra USA
Dagens Nyheter

Dagens Nyheter er Sveriges største morgenavis og tidligere det største svenske dagblad overhovedet. Avisen blev grundlagt i 1864 og karakteriserer sig selv som uafhængigt liberalt. Bladet ejes af Bonnier-koncernen fra 1998.

Blandt avisens chefredaktører findes navne kendt fra svensk litteratur og kulturdebat som Herbert Tingsten (1946-1959), Olof Lagercrantz (1960–1975), Per Wästberg (1976–1982) og Arne Ruth (1982–1998). Arne Ruth fratrådte som konsekvens af Bonnier-koncernens overtagelse.

Eksterne henvisninger 

 

Aviser fra Sverige
Etableret i 1864
Bonnier
The Tall Ships' Races

The Tall Ships Races er en international langdistancekapsejlads for skole- og øvelsesskibe for sejl. Den har været arrangeret siden 1956. Den var tidligere kendt som Cutty Sark Tall Ships Races, idet den i perioden 1973 til 2003 blev sponsoreret af firmaet bag Cutty Sark Scotch Whisky, der har sejlskibet Cutty Sark som varemærke.  

Sejladsen arrangeres af Sail Training International og holdes hvert år i europæisk farvand og består typisk af to etaper på flere hundrede sømil samt en mellemliggende venskabssejlads. 

Danmark har som søfartsnation tradition for at lægge havne til anløb af kapsejladsens skibskaravane. Således var Esbjerg målhavn i 1993, 2001, 2014 og er igen værter i 2018, mens Aarhus lagde havn til starten i 2007 og 2013 samt mål i 2019, og Aalborg var vært i 1999, 2004 og 2010, 2015, 2019 og 2022. Også Frederikshavn og København har været blandt de danske værter.

Noter

Eksterne henvisninger 

 Tall Ships' Races i Århus 2007 
 Fire slideshows fra Tall Ships' Races i Århus 2007 af fotograf Thorsten Overgaard/Getty Images
 Sail Training Internationals hjemmeside
 Barkentinen LOA

Kapsejlads
Selskab

Et selskab er en gruppe eller sammenslutning, f.eks. en virksomhed eller en forening. 

Erhvervsmæssige selskabsformer:
 Aktieselskab
 Andelsselskab
 Anpartsselskab
 Gensidigt selskab
 Interessentskab
 Kommanditselskab
 Selskab med begrænset ansvar

Typer af erhvervsmæssige selskaber:
 Boligselskab
 Forsikringsselskab
 Holdingselskab
 Multinationalt selskab
 Offentligt selskab

Foreninger:
 Ateistisk Selskab
 Bondevennernes Selskab
 Juridisk Selskab
 Sporvejshistorisk Selskab
 Det Udenrigspolitiske Selskab
 Videnskabernes Selskab
 Værft Historisk selskab

Se også 
 Firma

Virksomhedsformer
Foreninger
Boeing VC-25A

Boeing VC-25A er designationen i det amerikanske luftvåben på to Boeing 747-200B-flyvemaskiner, som typisk benyttes til transport af den amerikanske præsident og hans følge. Når præsidenten er om bord på enten dette eller et hvilket som helst andet af luftvåbnets fly, får det kaldenavnet Air Force One.

Flyet er særligt indrettet til de behov, der følger med præsidentens arbejde undervejs. Der er plads til cirka 76 passagerer, og typisk befordres – ud over præsidenten selv – hans nærmeste medarbejdere og rådgivere, en læge, Secret Service agenter, sikkerhedsfolk, journalister med særlig godkendelse samt besætningen på 26 personer.

Den præcise indretning er ikke offentligt kendt, men inkluderer kommandocenter, som kan bruges til at styre landet i nødsituationer, kontorer og teleudstyr, satellitkommunikation, privat suite til præsidenten, som også har sovesofaer, badeværelse og eget kontor, medicinske faciliteter med bl.a. operationsbord, diverse redskaber og et apotek samt et passagerområde der minder om 1. klasse på et rutefly. Flyet er desuden udstyret med forsvarssystemer mod missiler, og har en rækkevidde på over 13.000 km, men har også anlæg til optankning i luften, hvis behovet skulle opstå.

De to VC-25A'er har halenumrene 28000 og 29000. De følges oftest ad på rejser til udlandet, hvor det ene kan fungere som reserve, hvis der skulle opstå tekniske problemer. Derudover bruges reserven også som afledning af et eventuelt fjendtligt angreb, da det ikke er kendt, hvilket af flyene præsidenten faktisk befinder sig i. De nuværende fly blev leveret i 1990 under præsident George H.W. Bush, hvor de erstattede to Boeing 707-320B'er, som havde designationen VC-137C.

Efter planen skal flyene udskiftes mellem 2017-2019 da de på det tidspunkt vil være næsten 30 år gamle. Det nye fly bliver Boeings nye jumbojetmodel 747-8. Under udvælgelsesprocessen fravalgte man Airbus A380. I alt forventes de militære modifikationer på de to fly at koste op imod 1,65 milliarder dollar, eller omkring 11. mia kroner.

Eksterne henvisninger 

Militære transportfly
C-025
VC-25A
4-motors jetfly